Global Sumud Flotilla

**Global Sumud Flotilla** var et internasjonalt initiativ som ble lansert i midten av 2025, der målet var å forsøke å bryte den israelske blokaden av Gazastripen. Initiativet fikk navnet ṣumūd, som er arabisk for *standhaftighet* eller *resiliens*. Den besto av en flåte av mindre båter som hadde som mål å bistå med nødhjelp til befolkningen i Gaza. 

Om bord var blant andre Barcelonas tidligere ordfører Ada Colau og europaparlamentsmedlem Rima Hassan. Blant skandinavene som var ombord på konvoien var Greta Thunberg, og syv norske borgere som var fordelt på syv forskjellige båter.

Flåten ble avskåret av israelske styrker i internasjonalt farvann sent onsdag 1. oktober 2025. De frivillige ombord ble anholdt og ført til Israel.

## Bakgrunn og organisering
Midtveis i 2025 var det litt under to år siden Hamas' terrorangrep 7. oktober, 2023. Under den påfølgende krigen har Israel intensivert blokaden av Gazastripen, noe som blant annet har ført til mangel på mat og medisiner. Flotiljen ønsket å bryte denne blokaden. Global Sumud Flotilla var organisert av: Freedom Flotilla Coalition (FFC), Global Movement to Gaza, Maghreb Sumud Flotilla og Sumud Nusantara. Flåten besto av mindre båter, ca. 45–50 stykker, med omtrent 500 frivillige ombord fra 44 land. Besetningen fikk på forhånd opplæring i hvordan de skulle håndtere direkte konfrontasjon med Israelske soldater. De skulle blant annet forholde seg rolige og kaste kniver og lignende i havet, for å ikke oppfattes som farlige. 

## Konfrontasjon og arrest
Tirsdag 30. september 2025 ble det meldt til TV 2 fra båten Yulara i Global Sumud Flotilla, at de gikk inn i det de frivillige vurderte som et høyrisikoområde. I forrige uke hadde de blitt konfrontert av droner som brukte stun-granater og irriterende stoffer, slik at det begynte å klø i luftveiene, ifølge Norli. Dette angrepet skal ha skjedd i gresk farvann. Det førte til at Spania og Italia sendte marinefartøy for å bistå flåten, som også hadde spanske og italienske deltakere.

Onsdag 1. oktober 2025 ble et større antall båter bordet av israelske marinesoldater. Israels Sjøforsvar hadde da kontaktet flotiljen, sagt at de nærmet seg en aktiv krigssone der de krenket en lovlig blokade og bedt dem om å snu, ifølge Israels utenriksdepartement. Flåten holdt frem og deltagerne ble arrestert, noe de var forberedt på at kom til å skje.

Torsdag 2. oktober 2025 hadde den Israelske marinen tatt kontroll over samtlige båter og arrestert besetningen, bortsett fra den polske båten Mikeno, men kort etter var også den anholdt.

Flotijens besetning ble satt i Ktzi’ot-fengselet; Israels forsvarsminister proklamerte at de skulle behandles som terrorister.

## Løslatelser
Mandag 6. oktober 2025 ble 171 av flotijens aktivister utvist fra Israel;.de ankom Hellas samme dag. Greta Thunberg var blant disse løslatte aktivistene. 

Torsdag 9. oktober 2025 meldte Global Sumud Flotilla selv på sine hjemmesider at 456 av flotiljens medlemmer er satt fri, men seks medlemmer fortsatt ble holdt. Av disse seks var tre norske borgere. 

Al Jazeera rapporterte at ifølge Dan Danon, som er Israels FN-ambassadør, skulle resten av aktivistene frigis «etter Jom kippúr», som ville si på onsdag 8. oktober. Denne høytiden gjør at Israel er mindre effektivt, alt er nesten nedstengt og aktivistenes juridiske prosess går derfor sakte, mente Danon. Al Jazeera publiserte dette 1. oktober 2025 og oppdaterte 3. oktober 2025.

Fredag 10. oktober 2025 ble det rapportert at det var fem norske aktivister fra flotijen som hadde blitt sittende et par dager lenger enn de fleste; de var da på vei hjem.

De norske statsborgerne skal ha fått hjelp av tyrkiske diplomater til å bli løslatt, og mellomlandet i Istanbul på vei til Norge, med 94 løslatte aktivister, hvorav 18 var fra Tyrkia. En av de løslatte nordmennene, musikeren Chris O'Moore, fortalte tyrkisk presse at de norske hadde fått røff behandling i fengselet. I tillegg til å bli utsatt for fysisk vold, opplyste han at de hadde blitt utsatt for søvnmangel i tre døgn og holdt i isolasjon i to dager. Men det viktige, mente han, var at dersom humanitære arbeidere ble behandlet slik, ble palestinere behandlet mye verre. En av de kvinnelige aktivistene fortalte tyrkisk presse at kvinner hadde blitt behandlet bedre enn menn, men mørkere kvinner, eller kvinner av arabisk avstamning, hadde fått dårligere behandling og ikke fått medisiner. 

## Fotnoter


## Referanser